Všeobecne záväzné nariadenie 
 č.  3/2020

o nakladaní s komunálnymi odpadmi a s drobnými stavebnými odpadmi na území obce Heľpa

Návrh tohto všeobecne záväzného nariadenia na pripomienkovanie v zmysle § 6 ods. 4 zákona č. 369/1990 Zb. o obecnom zriadení v znení neskorších predpisov

Vyvesený na úradnej tabuli obce dňa:	25.11.2020	
Zverejnený na internetovej stránke obce dňa:		25.11.2020	
Dátum začiatku lehoty na pripomienkové konanie:	25.11.2020	
Dátum ukončenia lehoty pripomienkového konania:	06.12.2020	
Pripomienky zasielať:
-	písomne na adresu: Obec Heľpa, Farská 588/2, 976 68  Heľpa
-	elektronicky na adresu: martina.turcinova@helpa.sk		
Vyhodnotenie pripomienok k návrhu VZN uskutočnené dňa:	07.12.2020	

Schválené všeobecne záväzne nariadenie
Na rokovaní obecného zastupiteľstva dňa:	11.12.2020	
Číslo uznesenia:	585/2020	
Vyhlásené vyvesením na úradnej tabuli obce dňa:	14.12.2020	
VZN nadobúda účinnosť dňom:	29.12.2020	
Všeobecne záväzné nariadenie
 č.  3/2020

o nakladaní s komunálnymi odpadmi a s drobnými stavebnými odpadmi na území obce Heľpa

Obecné zastupiteľstvo v obci Heľpa na základe ustanovenia § 6 ods. 1 a § 11 zákona SNR                       č. 369/1990 Zb. o obecnom zriadení v znení neskorších predpisov a § 81 ods. 8 zákona                 č. 79/2015 Z. z. o odpadoch a o zmene a doplnení niektorých zákonov v znení neskorších predpisov a o zmene a doplnení niektorých zákonov (ďalej len „zákon o odpadoch“) vydáva toto všeobecne záväzné nariadenie (ďalej tiež ako „VZN“).    

I. ČASŤ
ÚVODNÉ USTANOVENIA

§ 1 
Predmet úpravy a cieľ odpadového hospodárstva

1.	VZN vymedzuje práva a povinnosti orgánov obce, pôvodcov a držiteľov odpadu v oblasti nakladania s komunálnym odpadom vrátane jeho zberu a prepravy.  Podrobnosti o nakladaní sa vzťahujú na zmesový komunálny odpad, drobný stavebný odpad, objemný odpad, odpad z domácnosti s obsahom nebezpečných látok, triedené zložky komunálnych odpadov najmä elektroodpady z domácností, použite prenosne batérie a akumulátory a automobilové batérie a akumulátory, komunálne odpady – papier, sklo, plasty, kovy, viacvrstvové kombinované materiály na báze lepenky (odpady z obalov a z neobalových výrobkov), veterinárne lieky a humánne lieky, jedle oleje a tuky, biologicky rozložiteľný komunálny odpad, biologicky rozložiteľný kuchynský odpad, biologický rozložiteľný kuchynský a reštauračný odpad od prevádzkovateľa kuchyne, textílie, odpadové pneumatiky. VZN upravuje spôsob nahlasovania nezákonne umiestneného odpadu a podrobnosti prevádzkovania zberného dvora.

2.	VZN sa vydáva s cieľom stanoviť pre obec vhodný systém nakladania s komunálnymi odpadmi, ktoré vznikli na území obce, pričom územím obce sa rozumie jej katastrálne územie. 

II. ČASŤ
ZÁKLADNÉ USTANOVENIA

§ 2 
Základné pojmy

1.	Odpadom je hnuteľná vec alebo látka, ktorej sa jej držiteľ zbavuje, chce sa jej zbaviť alebo je v súlade so zákonom alebo osobitnými predpismi povinný sa jej zbaviť.

2.	Pôvodca odpadu je každý pôvodný pôvodca, ktorého činnosťou odpad vzniká alebo ten, kto vykonáva úpravu, zmiešavanie alebo iné úkony s odpadmi, ak ich výsledkom je zmena povahy alebo zloženia týchto odpadov.

3.	Držiteľ odpadu je pôvodca odpadu alebo osoba, ktorá má odpad v držbe.

4.	Program odpadového hospodárstva (ďalej tiež „POH“) je programový dokument, ktorý sa vypracúva pre určenú územnú oblasť v súlade s hierarchiou a cieľmi odpadového hospodárstva obsahujúci analýzu súčasného stavu odpadového hospodárstva tejto územnej oblasti a opatrenia, ktoré je potrebné prijať na zlepšenie environmentálne vhodnej prípravy na opätovné použitie, recyklácie, zhodnocovania a zneškodňovania odpadu, ako aj hodnotenie, ako bude program podporovať plnenie týchto cieľov a ustanovení zákona o odpadoch.

5.	Komunálne odpady sú odpady z domácnosti vznikajúce na území obce pri činnosti fyzických osôb a odpady podobných vlastností a zloženia, ktorých pôvodcom je právnická osoba alebo fyzická osoba – podnikateľ, okrem odpadov vznikajúcich pri bezprostrednom výkone činností tvoriacich predmet podnikania alebo činností právnickej osoby alebo fyzickej osoby - podnikateľa; za odpady z domácností sa považujú aj odpady z nehnuteľností slúžiacich fyzickým osobám na ich individuálnu rekreáciu, napríklad zo záhrad, chát, chalúp alebo na parkovanie alebo uskladnenie vozidla používaného pre potreby domácnosti, najmä z garáží, garážových stojísk a parkovacích stojísk. Komunálnymi odpadmi sú aj všetky odpady vznikajúce v obci pri čistení verejných komunikácií a priestranstiev, ktoré sú majetkom obce alebo v správe obce, a taktiež pri údržbe verejnej zelene vrátane parkov a cintorínov, ktoré sú majetkom obce alebo v správe obce a ďalšej zelene na pozemkoch fyzických osôb. 

6.	Komunálny odpad je 
a)	zmesový odpad a oddelene vyzbieraný odpad z domácností vrátane papiera a lepenky, skla, kovov, plastov, biologického odpadu, dreva, textílií, obalov, odpadu z elektrických zariadení a elektronických zariadení, použitých batérií a akumulátorov a objemného odpadu vrátane matracov a nábytku
b)	zmesový odpad a oddelene vyzbieraný odpad z iných zdrojov, ak je tento odpad svojím charakterom a zložením podobný odpadu z domácností.

7.	Zložka komunálnych odpadov je ich časť, ktorú možno mechanicky oddeliť a zaradiť ako samostatný druh odpadu. Zložka komunálneho odpadu sa považuje za vytriedenú, ak neobsahuje iné zložky komunálneho odpadu alebo iné nečistoty, ktoré možno zaradiť ako samostatné druhy odpadov.

8.	Zmesový odpad je nevytriedený komunálny odpad alebo komunálny odpad po vytriedení zložiek komunálneho odpadu.

9.	Biologicky rozložiteľný odpad je odpad, ktorý je schopný rozložiť sa anaeróbnym spôsobom alebo aeróbnym spôsobom, ako je najmä odpad z potravín, odpad z papiera a lepenky, odpad zo záhrad a parkov.

10.	Biologický odpad je odpad zo záhrad a parkov, potravinový odpad a kuchynský odpad z domácnosti, reštaurácií, veľkoobchodu, jedálni, stravovacích a maloobchodných zariadení, ktorý je biologicky rozložiteľný a porovnateľný biologický odpad z potravinárskych závodov.

11.	Biologicky rozložiteľné komunálne odpady sú všetky druhy biologicky rozložiteľných odpadov, ktoré je možné zaradiť do skupiny 20 Komunálne odpady.

12.	Drobný stavebný odpad (ďalej tiež „DSO“) je odpad z bežných udržiavacích prác vykonávaných fyzickou osobou alebo pre fyzickú osobu, za ktorý sa platí miestny poplatok za komunálne odpady a drobné stavebné odpady.

13.	Elektroodpad z domácností je elektroodpad, ktorý pochádza z domácností a z obchodných, priemyselných, inštitucionálnych a iných zdrojov, ktorý je svojím charakterom a množstvom podobný tomu, ktorý pochádza z  domácností; odpad z elektrozariadení, ktoré pravdepodobne budú používať domácnosti a iní používatelia ako domácnosti, sa vždy považuje za elektroodpad z domácností.

14.	Nebezpečný odpad je odpad, ktorý má aspoň jednu nebezpečnú vlastnosť uvedenú v prílohe osobitného predpisu.

15.	Organizácia zodpovednosti výrobcov (ďalej tiež „OZV“) je právnická osoba so sídlom v Slovenskej republike založená, vlastnená a prevádzkovaná výlučne výrobcami vyhradených výrobkov so sídlom v niektorom z členských štátov. Organizácia zodpovednosti výrobcov, v súlade s udelenou autorizáciou, zabezpečuje na základe zmluvy o plnení vyhradených povinností plnenie týchto povinností za zastúpených výrobcov vyhradeného výrobku. Účelom organizácie zodpovednosti výrobcov nie je dosahovanie zisku.

16.	Zberovou spoločnosťou sa rozumie obec alebo organizácia, resp. spoločnosť, ktorá nakladá s odpadom vznikajúcim na území obce, a to na základe zmluvy s obcou uzavretej v súlade so zákonom o odpadoch. 

17.	Triedený zber komunálnych odpadov je činnosť, pri ktorej sa oddelene zbierajú zložky komunálnych odpadov.

18.	Zber odpadu je zhromažďovanie odpadu od inej osoby vrátane jeho predbežného triedenia a dočasného uloženia odpadu na účely prepravy do zariadenia na spracovanie odpadov.

19.	Zberná nádoba je nádoba alebo vrece určená týmto všeobecne záväzným nariadením na zber zmesového komunálneho odpadu alebo zber vytriedených zložiek komunálneho odpadu.

20.	Zberný dvor je zariadenie na zber komunálnych odpadov a drobných stavebných odpadov zriadené obcou alebo združením obcí a prevádzkované obcou, združením obcí alebo osobou, ktorá má uzatvorenú zmluvu s obcou alebo združením obcí na túto činnosť; na prevádzkovanie zberného dvora sa vyžaduje súhlas príslušného orgánu štátnej správy odpadového hospodárstva. Na zbernom dvore môžu fyzické osoby odovzdávať drobný stavebný odpad, objemný odpad a oddelene zbierané zložky komunálneho odpadu v rozsahu triedeného zberu ustanovenom v tomto všeobecne záväznom nariadení.
21.	Nakladanie s odpadom je zber, preprava, zhodnocovanie vrátane triedenia a zneškodňovanie odpadu vrátane dohľadu nad týmito činnosťami a nasledujúcej starostlivosti o miesta zneškodňovania a zahŕňa aj konanie  obchodníka alebo sprostredkovateľa.

22.	Skládka odpadov je miesto so zariadením na zneškodňovanie odpadov, kde sa odpady trvalo ukladajú na povrchu zeme alebo do zeme. Za skládku odpadov sa považuje aj interná skládka, na ktorej pôvodca odpadu vykonáva zneškodňovanie svojich odpadov v mieste výroby, ako aj  miesto, ktoré sa trvalo, teda dlhšie ako jeden rok, používa na dočasné uloženie odpadov. 

23.	Zhodnocovanie odpadu je činnosť, ktorej hlavným výsledkom je prospešné využitie odpadu za účelom nahradiť iné materiály vo výrobnej činnosti alebo v širšom hospodárstve alebo zabezpečenie pripravenosti odpadu na plnenie tejto funkcie.

24.	Zneškodňovanie odpadu je činnosť, ktorá nie je zhodnocovaním, a to aj vtedy, ak je druhotným výsledkom činnosti spätné získanie látok alebo energie. 

§ 3 
Hierarchia odpadového hospodárstva obce

1.	Na území obce je každý pôvodca komunálneho odpadu povinný uplatňovať túto hierarchiu odpadového hospodárstva: 
a)	predchádzanie vzniku odpadu,
b)	príprava na opätovné použitie, 
c)	recyklácia,
d)	iné zhodnocovanie,
e)	zneškodňovanie.

§ 4 
Spoločné ustanovenia

1.	Každý je povinný nakladať s komunálnymi odpadmi alebo inak s nimi zaobchádzať v súlade s týmto všeobecne záväzným nariadením obce; ten, komu vyplývajú z rozhodnutia alebo povolenia vydaného na základe zákona povinnosti, je povinný nakladať s odpadmi alebo inak s nimi zaobchádzať aj v súlade s týmto rozhodnutím alebo povolením. 

2.	Každý je povinný nakladať s komunálnym odpadom alebo inak s ním zaobchádzať takým spôsobom, ktorý neohrozuje zdravie ľudí a nepoškodzuje životné prostredie, a to tak, aby nedochádzalo k: 
a)	riziku znečistenia vody, ovzdušia, pôdy, horninového prostredia a ohrozenia rastlín a živočíchov,
b)	obťažovaniu okolia hlukom alebo zápachom a
c)	nepriaznivému vplyvu na krajinu alebo miesta osobitného významu.

3.	Zakazuje sa :
a)	uložiť alebo ponechať odpad na inom mieste ako na mieste na to určenom v súlade so zákonom o odpadoch a týmto VZN,
b)	zneškodniť odpad alebo zhodnotiť odpad inak ako v súlade so zákonom o odpadoch
c)	zneškodniť odpad ukladaním do povrchových nádrží (napr. jám, odkalísk), vypúšťaním a vhadzovaním do vodného recipienta,
d)	vykonávať bez súhlasu orgánu štátnej správy odpadového hospodárstva alebo v rozpore s ním činnosť, na ktorú sa súhlas vyžaduje,
e)	zneškodňovať odpady skládkovaním,
f)	riediť alebo zmiešavať odpady s cieľom dosiahnuť hraničné hodnoty koncentrácie nebezpečných látok,
g)	zneškodňovať spaľovaním 
1.	odpad, ktorý sa vyzbieral oddelene na účel prípravy na opätovné použitie alebo recyklácie, okrem odpadu, ktorý je nezhodnotiteľným zvyškom z týchto činností zhodnocovania takto oddelene vyzbieraného odpadu,
2.	biologicky rozložiteľný odpad okrem zneškodnenia odpadov, na ktorý bol vydaný súhlas podľa zákona o odpadoch,
3.	komunálny odpad okrem spaľovania odpadu v spaľovniach a zriadeniach na spoluspaľovanie odpadov,
h)	spaľovať komunálny odpad na voľnom priestranstve a vo vykurovacích zariadeniach v domácnostiach,
i)	ukladať do zberných nádob určených obcou na zber zmesového komunálneho odpadu iný odpad ako zmesový komunálny odpad a do zberných nádob určených na triedený zber komunálneho odpadu zložku komunálneho odpadu, pre ktorú nie je nádoba určená,
j)	vykonávať zber oddelene zbieraných zložiek komunálnych odpadov (odpady z obalov a neobalových výrobkov, elektroodpad z domácností, použité batérie a akumulátory) bez zariadenia na zber odpadov osobou, ktorá nespĺňa požiadavky podľa zákona a nemá na túto činnosť uzavretú zmluvu s obcou.

4.	Pôvodca komunálnych odpadov je povinný:
a)	nakladať alebo inak s nimi zaobchádzať v súlade s VZN obce,
b)	zapojiť sa do systému zberu komunálnych odpadov v obci,
c)	užívať zberné nádoby zodpovedajúce systému zberu komunálnych odpadov v obci,
d)	ukladať zmesový komunálny odpad, oddelene zbierané zložky komunálneho odpadu a drobné stavebné odpady na účely ich zberu na miesta určené obcou a do zberných nádob zodpovedajúcich systému zberu komunálnych odpadov v obci.

5.	Držiteľ komunálnych odpadov je povinný správne zaradiť odpad alebo zabezpečiť správnosť zaradenia odpadu podľa Katalógu odpadov, pričom komunálne odpady je povinný zaraďovať pod katalógovým číslom začínajúcim kódom „20“.
6.	Držiteľ odpadu je v katastrálnom území obce Heľpa, okrem zastavaného územia obce vo vzdialenosti viac ako 500 metrov od jeho hranice a zastavaného územie obce v časti Čiertaž povinný zabezpečiť odpad pred prístupom medveďa hnedého. Táto povinnosť sa vzťahuje na zmesový komunálny odpad a biologicky rozložiteľný kuchynský a reštauračný odpad.

7.	Odpad pred prístupom medveďa hnedého sa zabezpečí tak, že 
a)	zberná nádoba na odpad sa umiestni do uzatvoreného priestoru, ktorý nie je voľne prístupný,
b)	na zber odpadu sa použije uzamykateľná zberná nádoba alebo 
c)	na zber odpadu sa použije zberná nádoba, ktorej spôsob uzatvorenia znemožňuje   prístup medveďovi hnedému k odpadu.

8.	Vykonávať na území obce zber, vrátane mobilného zberu a prepravu komunálnych odpadov, s výnimkou biologicky rozložiteľného kuchynského a reštauračného odpadu od prevádzkovateľa kuchyne, môže obec sama alebo ten, kto má uzatvorenú zmluvu na vykonávanie tejto činnosti s obcou; to sa nevzťahuje na distribútorov vykonávajúcich spätný zber a zber prostredníctvom zberného miesta použitých prenosných batérií a akumulátorov. Ak ide o zber odpadov z obalov a odpadov z neobalových výrobkov, vykonávať ich zber na území obce môže len ten, kto má okrem zmluvy s obcou uzatvorenú aj zmluvu s organizáciou zodpovednosti výrobcov, s ktorou obec uzavrela zmluvu pre prevádzkovanie systému združeného nakladania o odpadmi z obalov  a s odpadmi z neobalových výrobkov.

§ 5
 Systém zberu a prepravy jednotlivých zložiek komunálnych odpadov

1.	Na triedený zber komunálnych odpadov sú určené zberné nádoby, vrecia a mobilný zber v zmysle popisu triedeného zberu uvedeného v tomto VZN. Náklady na zabezpečenie zberných nádob na triedený zber zložiek komunálnych odpadov, pri ktorých sa uplatňuje rozšírená zodpovednosť výrobcov, znáša výrobca vyhradeného výrobku, príslušná organizácia zodpovednosti výrobcov alebo tretia osoba.

2.	Náklady na zabezpečenie zberných nádob na triedený zber zložiek komunálnych odpadov, pri ktorých sa neuplatňuje rozšírená zodpovednosť výrobcov, znáša obec a môže ich zahrnúť do miestneho poplatku za komunálne odpady a drobné stavebné odpady.

3.	Zber komunálnych odpadov uskutočňuje podľa harmonogramu zvozu zberová spoločnosť v zmysle popisu triedeného zberu uvedeného v tomto VZN. Harmonogram zvozu je zverejnený na webovom sídle obce www.helpa.sk a vyhlásený v miestnom rozhlase.

4.	Zberová spoločnosť, ktorá na území obce vykonáva zber a prepravu zmesových komunálnych odpadov a triedený zber komunálnych odpadov, s výnimkou biologicky rozložiteľného kuchynského a reštauračného odpadu od prevádzkovateľa kuchyne, je povinná:
a)	vyprázdňovať zberné nádoby odpadov tak, aby nedošlo k hygienickým,    bezpečnostným,  ekologickým a iným závadám, príp. ku škode na majetku,
b)	po vyprázdnení zberné nádoby umiestniť späť na pôvodné miesto,
c)	v prípade rozsypania odpadov pri vyprázdňovaní zberných nádob, tieto odstrániť,
d)	v prípade poškodenia zbernej nádoby pri manipulácii zabezpečiť na vlastné náklady    jej opravu alebo výmenu,
e)	mesačne   predložiť obci výkaz o  množstve  odpadov, s  ktorými nakladala počas  tohto obdobia, jeho druhovej skladbe, o spôsobe  nakladania  s  týmto  odpadom,   spôsobe jeho využitia (vrátane množstva vytriedeného KO), úpravy alebo    zneškodňovania, prípadne o inom  spôsobe nakladania s týmito odpadmi,
f)	zabezpečovať vývoz objemného odpadu, drobného stavebného odpadu a biologicky rozložiteľného odpadu v  rozsahu a  za podmienok uvedených v tomto nariadení,
g)	uskutočňovať v súlade s harmonogramom vývoz zberných nádob,
5.	Občan môže bezplatne odovzdať oddelene zbierané zložky komunálneho odpadu aj na zbernom dvore. 
	
6.	Ten, kto vykonáva zber odpadu alebo výkup odpadu od fyzickej osoby, je povinný:
a)	zverejňovať druhy zbieraných alebo vykupovaných odpadov vrátane podmienok zberu odpadov alebo výkupu odpadov,
b)	označiť zariadenie na zber odpadov alebo výkup odpadov,
c)	zaradiť odpad odobratý od takejto osoby ako komunálny odpad; toto ustanovenie sa nevzťahuje na zber starých vozidiel a odpadových pneumatík,
d)	oznamovať obci údaje o druhu a množstve vyzbieraného odpadu alebo vykúpeného odpadu.

§ 6 
Umiestnenie nádob 

1.	Za účelom odvozu odpadu je vlastník (správca, resp. nájomca) nehnuteľnosti povinný zriadiť vyhradené miesto pre nádoby. Pri jeho určovaní musí dbať, aby:
a)	k vyhradenému miestu bol zabezpečený bezpečný prístup a dostatočný priestor na  vhodnú manipuláciu s nádobami, 
b)	nebol narušený vzhľad okolia a hygiena prostredia, 
c)	nádoby neboli umiestnené na náveternej strane v blízkosti okien, detských ihrísk, frekventovaných miest a pod., 
d)	nádoby boli umiestnené na spevnenom podklade, 
e)	nádoby neboli umiestnené trvalo na chodníku, komunikácii alebo parkovisku.

2.	Fyzickým osobám, právnickým osobám a fyzickým osobám - podnikateľom sa prísne zakazuje premiestňovať zberné nádoby, vyprázdňovať ich alebo vyberať si časti odpadu.

3.	Miesto stáleho i dočasného umiestnenia nádob na odpad pri bytových domoch určí  majiteľ /správca, resp. nájomca/  nehnuteľnosti  po  prerokovaní s obecným úradom.

4.	Na chodníkoch, parkoviskách a komunikáciách možno nádoby ponechať iba na dobu nevyhnutnú na ich vyprázdnenie. Po vyprázdnení sa musia nádoby ihneď umiestniť na vyhradené miesto. Výnimku môže povoliť obecný úrad.

5.	V prípadoch, ak nastanú okolnosti, ktoré znemožňujú prístup a vyprázdnenie nádob na odpad, je majiteľ /správca, resp. nájomca/ nehnuteľnosti povinný postarať sa o ich premiestnenie a následne po ich vyprázdnení uloženie na vyhradené miesto. 

6.	Užívatelia zberných nádob sú povinní udržiavať v ich okolí poriadok a čistotu. Na miestach hromadného umiestnenia zberných nádob je zakázané ich premiestňovanie.

7.	Pri systéme zberu je pôvodca komunálneho odpadu povinný rešpektovať pravidlá triedeného zberu a zaraďovať odpad podľa farby zbernej nádoby.

III. ČASŤ
NAKLADANIE SO ZMESOVÝM KOMUNÁLNYM ODPADOM, DROBNÝMI STAVEBNÝMI ODPADMI, SPOSOB ZBERU OBJEMNÉHO ODPADU A ODPADU Z DOMÁCNOSTÍ S OBSAHOM ŠKODLIVÝCH LÁTOK

§ 7
Systém zberu a prepravy zmesových komunálnych odpadov

1.	Zber ZKO sa uskutočňuje formou množstvového zberu. Výška poplatku za množstvový zber zmesových komunálnych odpadov je stanovená podľa platného VZN o miestnych daniach a miestnom poplatku za komunálne odpady a drobné stavebné odpady.

2.	Na zber zmesového komunálneho odpadu sú určené zberné nádoby vo veľkostiach 110 l alebo 120 l. 

3.	Zberné nádoby na zmesový komunálny odpad si zabezpečuje občan sám na vlastné náklady. Pri znehodnotení nádoby alebo strate pred uplynutím jej životnosti je jej užívateľ povinný zakúpiť si novú nádobu na vlastné náklady. Takto zakúpená nádoba musí byť v súlade s týmto VZN ako aj požiadavkami zberovej spoločnosti.  

4.	Zber zmesového komunálneho odpadu uskutočňuje podľa harmonogramu zvozu zberová spoločnosť, ktorá má uzatvorenú zmluvu na vykonávanie tejto činnosti s obcou. Harmonogram zvozu je zverejnený na webovom sídle obce www.helpa.sk a vyhlásený miestnym rozhlasom.  

5.	Zberné nádoby sa nesmú preplňovať ani preťažovať odpadom. Nádoby, ktoré sú opatrené krytom, sa musia po vložení odpadu uzavrieť.

§ 8
 Spôsob zberu drobného stavebného odpadu 

1.	Zber DSO sa uskutočňuje formou množstvového zberu. Výška poplatku za množstvový zber drobných stavebných odpadov je stanovená podľa platného VZN o miestnych daniach a miestnom poplatku za komunálne odpady a drobné stavebné odpady.

2.	Pôvodca môže DSO odovzdať na zbernom dvore v obci.

3.	K drobnému stavebnému odpad, ktorý vyprodukujú občania, patria zmesi betónu, tehál, obkladačiek, dlaždíc, keramiky a pod. 

4.	Zakazuje sa ukladať drobný stavebný odpad do nádob na zmesový komunálny odpad alebo vedľa nich (do priestoru vyhradeného miesta pre nádoby).

5.	Vykonávať zber, prepravu, zhodnocovanie a zneškodňovanie drobných stavebných odpadov môže len organizácia zodpovedná za zber komunálneho odpadu, ktorá má uzatvorenú zmluvu na vykonávanie tejto činnosti s obcou, ak túto činnosť nezabezpečuje obec sama.

§ 9
 Spôsob zberu objemného odpadu

1.	Objemný odpad predstavujú komunálne odpady, ktoré sa svojou veľkosťou nevojdú do klasickej nádoby na zmesový odpad alebo príslušnej nádoby na triedený zber. Sú to hlavne nábytky, staré okná, dvere, podlahoviny, koberce, ak sú súčasťou komunálneho odpadu a podobne. 

2.	Zakazuje sa odkladať objemný odpad do priestoru vyhradeného miesta pre nádoby, ako aj vedľa zberných nádob na pravidelný zber komunálneho odpadu a na verejné priestranstvá obce. 

3.	 Pôvodca môže odovzdať objemný odpad na zbernom dvore.

§ 10
Spôsob zberu odpadu s obsahom škodlivín (odpadové motorové a mazacie oleje, farbivá, chemikálie a iné nebezpečné odpady)

1.	Jednotlivé zložky odpadu s obsahom škodlivín (nebezpečný odpad) sú ich držitelia povinní vytrieďovať z komunálneho odpadu a zabezpečiť ich dočasné bezpečné zhromaždenie.

2.	Do skupiny odpadov s obsahom škodlivín patria: použité odpadové oleje, farbivá, chemikálie a iné nebezpečné odpady s obsahom škodlivých látok

3.	Odpad s obsahom škodlivín je zakázané ukladať do zberných nádob alebo vedľa nich do priestoru vyhradeného miesta pre zberné nádoby a na verejné priestranstvá obce. 

4.	Občania majú možnosť odpad s obsahom škodlivín bezplatne odovzdať na zbernom dvore v obci.

IV. ČASŤ
TRIEDENÝ ZBER ZLOŽIEK KOMUNÁLNEHO ODPADU

§ 11 
Spôsob zberu elektroodpadov z domácností

1.	Zber, prepravu, zhodnocovanie alebo zneškodňovanie elektroodpadu z domácností zabezpečuje oprávnená osoba na nakladanie s elektroodpadmi, s ktorou má obec uzatvorenú zmluvu. 

2.	Medzi elektroodpady z domácností patria: napr. televízory, rádiá, počítačová, kancelárska a telekomunikačná technika, videá, digitálne hodinky, variče, ohrievače, kávovary, práčky, elektromotory, ručné elektrické náradie atď.

2.	Občania môžu elektroodpad bezplatne odovzdať na zberný dvor počas celého roka.

3.	Elektroodpad je zakázané ukladať do zberných nádob alebo vedľa nich a na verejné priestranstvá obce.

4.	Zakazuje sa odovzdať elektroodpad iným subjektom (napr. pouliční zberači a pod.), ktorí nemajú uzatvorenú zmluvu na vykonávanie tejto činnosti s obcou. 

 § 12 
Spôsob zberu komunálnych odpadov -   papier, sklo, plasty, kovy, viacvrstvové kombinované materiály na báze lepenky (odpady z obalov a neobalových výrobkov)

1.	Obec má uzavretú zmluvu s organizáciou zodpovednosti výrobcov pre obaly.

Papier – v rámci triedeného zberu sa zbierajú prostredníctvom 1100 l nádob. Zber  odpadov prostredníctvom nádob zabezpečuje podľa harmonogramu zberu príslušná zberová spoločnosť. 

Patria sem: papiere, zošity, knihy, listy, obálky, kancelársky papier, papierové vrecká, lepenky, noviny a časopisy, letáky, katalógy, telefónne zoznamy, plagáty, pohľadnice, zakladače, baliaci a krepový papier, kartóny, krabice od liekov, obuvi a pracích práškov a pod.

Nepatria sem: umelohmotné obaly, vrstvené obaly, voskový papier, papier s hliníkovou fóliou, obaly na mrazené potraviny, krabičky od cigariet, špinavý či mastný papier, kopírovací papier a pod.

Sklo - v rámci triedeného zberu sa zbierajú prostredníctvom 1100 l nádob. Zber odpadov prostredníctvom nádob zabezpečuje podľa harmonogramu zberu príslušná zberová spoločnosť. 

Patria sem: sklenené fľaše, nádoby, obaly a predmety zo skla, poháre, fľaštičky od kozmetiky, črepy, okenné sklo, sklo z okuliarov a pod.

Nepatria sem: vrchnáky, korky, gumy, porcelán, keramika, zrkadlá, drôtové sklo, fľaše z umelej hmoty, časti uzáverov fliaš, žiarovka, žiarivka a pod.

Plasty – v rámci triedeného zberu sa zbierajú prostredníctvom 1100 l nádob. Zber odpadov prostredníctvom nádob zabezpečuje podľa harmonogramu zberu príslušná zberová spoločnosť. 

Patria sem: plastové obaly od minerálok, džúsov, sirupov, obaly od čistiacich prípravkov, aviváže, šampóny, destilované vody, tekuté mydlá, obaly od oleja. Plasty sa do kontajnerov vhadzujú opláchnuté, zbavené nečistôt. 

Nepatria sem: znečistené obaly chemikáliami a olejmi, hrubo znečistené plasty (zeminou, farbami), podlahové krytiny, guma, molitan a pod.

Kovy v rámci triedeného zberu sa zbierajú prostredníctvom 1100 l nádob. Zber odpadov prostredníctvom nádob zabezpečuje podľa harmonogramu zberu príslušná zberová spoločnosť. 

Patria sem: kovové vrchnáky z fliaš a pohárov, kovové súčiastky, drôty a káble (bez bužírky), starý železný riad, obaly zo sprejov, lak a tužidlo na vlasy, kovový šrot, oceľ, farebné kovy, hliníkové viečko, hliníkový obal, kovové viečko, oceľové plechovky a pod.

Nepatria sem: kovy hrubo znečistené zvyškami jedla, farbami a rôznymi chemickými látkami.

Viacvrstvové kombinované materiály na báze lepenky v rámci triedeného zberu sa zbierajú prostredníctvom 1100 l nádob. Zber odpadov prostredníctvom nádob zabezpečuje podľa harmonogramu zberu príslušná zberová spoločnosť. 

Patria sem: obaly od ovocných štiav a džúsov, vína, mlieka, smotany a iných mliečnych výrobkov

Harmonogram zvozu jednotlivých triedených zložiek je zverejnený na webovom sídle obce www.helpa.sk.

2.	Zakazuje sa odovzdať papier, plasty, kovy, sklo a viacvrstvové kombinované materiály na báze lepenky iným subjektom (napr. pouliční zberači a pod.), ktorí nemajú uzatvorenú zmluvu na vykonávanie tejto činnosti s obcou a aj zmluvu s príslušnou organizáciou zodpovednosti výrobcov. 
	
 § 13 
Spôsob zberu použitých  batérií a akumulátorov 

1.	Zber, prepravu, zhodnocovanie alebo zneškodňovanie použitých batérií a akumulátorov zabezpečuje oprávnená osoba na nakladanie s použitými batériami a akumulátormi, s ktorou má obec uzatvorenú zmluvu. 

2.	Občania môžu použité batérie a akumulátory bezplatne odovzdať na zbernom dvore počas celého roka. 

3.	Použité batérie a akumulátory je zakázané ukladať do iných zberných nádob alebo vedľa nich a na verejné priestranstvá obce. 

4.	Zakazuje sa odovzdať použité batérie a akumulátory iným subjektom (napr. pouliční zberači a pod.), ktorí nemajú uzatvorenú zmluvu na vykonávanie tejto činnosti s obcou. 

§ 14 
Spôsob zberu veterinárnych liekov a humánnych liekov nespotrebovaných fyzickými osobami a zdravotníckych pomôcok

1.	Držiteľ veterinárnych liekov a humánnych liekov nespotrebovaných fyzickými osobami je povinný odovzdať ich do verejných lekární, ktoré sú povinné ich zhromažďovať. 

2.	Nespotrebované lieky je zakázané vyhadzovať do zmesového komunálneho odpadu.
3.	Zakazuje sa nespotrebované lieky ukladať do zberných nádob alebo vedľa nich a na verejné priestranstvá obce.

§ 15 
Spôsob zberu jedlých olejov a tukov z domácností

1.	Občania majú možnosť jedlé oleje a tuky bezplatne odovzdať v plastových fľašiach s funkčným uzáverom na zbernom dvore v obci.

2.	Odpad je zakázané zmiešavať s komunálnym odpadom a ukladať na verejné priestranstvá, resp. k odpadovým nádobám a kontajnerom na komunálny odpad. 

§ 16 
Nakladanie s biologicky rozložiteľným komunálnym odpadom a biologický rozložiteľným kuchynským odpadom

1.	Je zakázané ukladať bioodpad zo záhrad a parkov do zberných nádob na komunálny odpad na iné miesta než na to určené alebo ho spaľovať.

2.	Obyvatelia obce kompostuje vlastný biologicky rozložiteľný odpad zo záhrad a kuchynský odpad na svojich domácich kompostoviskách.

3.	Kompostovať možno: kvety, trávu, lístie, drevený odpad zo strihania a orezávania krovín a stromov, vypletú burinu, pozberové zvyšky z pestovania, zhnité ovocie a zeleninu, piliny, drevnú štiepku, hobliny, drevný popol, šupy z čistenia zeleniny a ovocia, kávové a čajové zvyšky, vaječné škrupiny, starý chlieb, zvyšky jedla, škrupiny z orecha, vlasy, chlpy, potraviny po záručnej dobe alebo inak zhodnotené. 

4.	Občania môžu odovzdať odpad aj na zbernom dvore.

§ 17 
Nakladanie s biologicky rozložiteľným kuchynským a reštauračným odpadom od prevádzkovateľa kuchyne

1.	Za nakladanie s biologicky rozložiteľným kuchynským a reštauračným odpadom od prevádzkovateľa kuchyne je zodpovedný prevádzkovateľ kuchyne.

2.	Biologicky rozložiteľný kuchynský a reštauračný odpad sa zakazuje ukladať do nádob určených na zber komunálnych odpadov.

3.	Náklady spojené so zberom, skladovaním, prepravou a spracovaním vrátane nákladov na zberné kontajnery a iné obaly hradí prevádzkovateľ kuchyne (nie sú súčasťou miestneho poplatku).

4.	Zber a zberné nádoby na biologicky rozložiteľný kuchynský a reštauračný odpad musia spĺňať požiadavky ustanovené nariadením č. 1069/2009 a nariadenia EP a Rady č. 852/2004 o hygiene potravín.

5.	Prevádzkovateľ kuchyne musí primerane zabezpečiť skladovanie odpadu do doby odovzdania na jeho spracovanie tak, aby sa k obsahu kontajnera nedostali hlodavce a iné živočíchy ani verejnosť.

6.	Zberné nádoby musia byť umiestené v areáli prevádzkovateľa kuchyne.
7.	Frekvencia zberu musí zohľadňovať aj teploty prostredia (leto/zima), pričom v letnom období frekvencia zberu musí byť vyššia. Zber a zberné nádoby musia spĺňať požiadavky ustanovené nariadením č. 1069/2009 a nariadenia EP a Rady č.852/2004 o hygiene potravín. 

8.	Ak prevádzkovateľ kuchyne nezabezpečuje zber, prepravu a ďalšie nakladanie sám, ale prostredníctvom tretieho subjektu, musí mať na tento účel s ním uzatvorenú zmluvu a zároveň musí ísť o subjekt, ktorý je oprávnený na nakladanie s týmto odpadom, pričom sa vyžaduje, aby tento subjekt spĺňal aj osobitné požiadavky v zmysle zákona               č. 39/2007 Z.z. o veterinárnej starostlivosti v znení neskorších predpisov, a aby mala schválenie na vykonávanie činnosti spracovania týchto odpadov príslušnou Regionálnou veterinárnou a potravinovou správou.

9.	Prevádzkovateľ kuchyne je povinný oznámiť obci, či nakladanie s týmto odpadom si zabezpečuje sám alebo prostredníctvom tretieho subjektu, s ktorým uzatvoril zmluvu, a ktorý má potrebné oprávnenie na nakladanie s týmto odpadom.

10.	Pri nakladaní s týmto odpadom je prevádzkovateľ kuchyne povinný postupovať v súlade s hierarchiou odpadového hospodárstva.

11.	Prevádzkovateľ kuchyne je povinný dodržiavať zákaz kŕmenia zvierat kuchynským a reštauračným odpadom, okrem kožušinových zvierat. Zákaz skrmovania sa vzťahuje aj na zvieratá v ZOO, zvieratá v útulkoch, na chovných staniciach atď.

12.	Zakazuje sa prevádzkovateľovi kuchyne zbaviť sa použitých jedlých olejov a tukov vypúšťaním do kanalizácie.

§ 18 
Spôsob zberu textilu 

1.	Pod textilom vhodným na zber sa rozumie: pánske, dámske, detské pre všetky sezóny, čiapky, šály, prikrývky, deky, posteľná bielizeň, stolná bielizeň, kožené a kožušinové odevy a doplnky, tašky, topánky

2.	Zber textilu, odevov a obuvi prebieha celoročne. Občania môžu odovzdať textil na zbernom dvore. Textil sa odovzdáva v zviazaných vreciach.

3.	Vykonávať zber, prepravu, zhodnocovanie a zneškodňovanie odpadu z textilu môže len organizácia zodpovedná za zber komunálneho odpadu, ktorá má uzatvorenú zmluvu na vykonávanie tejto činnosti s obcou.

§ 19 
Spôsob zberu kalu zo septikov a žúmp

1.	Zber, prepravu a zneškodnenie kalov zo septikov (vrátane žúmp) môžu vykonávať len osoby, ktoré majú na túto činnosť oprávnenie a zároveň majú uzatvorenú zmluvu na vykonávanie tejto činnosti s obcou. 

2.	Majitelia septikov resp. ich iní užívatelia ako nájomcovia, správcovia a pod., ktorí nie sú napojení na vybudovanú splaškovú kanalizáciu, sú povinní zabezpečiť na vlastné náklady zneškodnenie kalov prostredníctvom oprávnenej osoby. 

3.	Každý majiteľ septiku je povinný po dobu 3 rokov viesť evidenciu a uschovávať doklady o zabezpečení vývozu kalu zo septiku oprávnenou osobou a o jeho bezpečnej likvidácii. 

§ 20 
Prevádzkovanie zberného dvora
1.	Zberný dvor je umiestnený v oplotenom areáli obce a je prevádzkovaný obcou. 
2.	Fyzická osoba, ktorá je obyvateľom obce môže bezplatne odovzdať oddelene zbierané zložky komunálneho odpadu na zbernom dvore obce.

3.	Na zbernom dvore môžu fyzické osoby odovzdávať drobný stavebný odpad, objemný odpad, komunálny odpad z domácností s obsahom škodlivých látok a oddelene zbierané zložky komunálneho odpadu v rozsahu triedeného zberu ustanovenom v tomto všeobecne záväznom nariadení.

4.	Zberný dvor je oprávnený odoberať odpadové pneumatiky. 

5.	Odvoz odpadov zo zberného dvora zabezpečuje spoločnosť, ktorá má na tento účel uzavretú zmluvu s obcou. Odvoz sa uskutočňuje v intervale podľa potreby.

V. ČASŤ
SPÔSOB NAHLASOVANIA NEZÁKONNE UMIESTNENÉHO ODPADU

§ 21 
Nahlasovania odpadu umiestneného v rozpore so zákonom o odpadoch

1.	Oznámiť umiestnenie odpadu na nehnuteľnosti, ktoré je v rozpore so zákonom (ďalej len „nezákonné umiestnenie odpadu“) môže akákoľvek fyzická osoba alebo právnická osoba Okresnému úradu Brezno, Odbor starostlivosti o životné prostredie alebo obci, v ktorej územnom obvode sa táto nehnuteľnosť nachádza.

2.	Pokiaľ fyzická alebo právnická osoba zistí nezákonné umiestnenie odpadu v územnom obvode obce, oznámi túto skutočnosť obci osobne v čase úradných hodín, písomne na adresu obecného úradu – Farská 588/2, mailom – podatelna@helpa.sk  alebo telefonicky na čísle 048 6700 944.
 
3.	Vlastník, správca alebo nájomca nehnuteľnosti je povinný bezodkladne po zistení, že na jeho nehnuteľnosti bol nezákonne umiestnený odpad, oznámiť túto skutočnosť príslušnému orgánu štátnej správy odpadového hospodárstva – Okresný úrad Brezno, Odbor starostlivosti o životné prostredie.

VI. ČASŤ
VÝKON ŠTÁTNEJ SPRÁVY

§ 22 
Priestupky

1.	Obec vo veciach štátnej správy odpadového hospodárstva :
a)	 prejednáva  priestupky  v  odpadovom   hospodárstve  (§ 115 ods. 3 písm. a) zákona  o odpadoch) a ukladá pokuty za priestupky (§ 115 ods. 2 písm. a) zákona o odpadoch),
b)	poskytuje držiteľovi odpadu informácie o umiestnení a činnosti zariadení na nakladanie s odpadmi na území obce. 

2.	Priestupku sa dopustí ten, kto:
a)	koná v rozpore s § 6 ods. 6 zákona o odpadoch,
b)	nakladá alebo inak zaobchádza s odpadmi v rozpore so zákonom [§ 12 ods. 1 a 2,]
c)	uloží odpad na iné miesto než na miesto určené obcou [§ 13 písm. a)],
d)	zhodnocuje alebo zneškodňuje odpad v rozpore so zákonom [§ 13 písm. b)],
e)	koná v rozpore s § 13 písm. g), h) zákona o odpadoch,
f)	koná v rozpore s § 14 ods. 1 písm. j) zákona o odpadoch,
g)	nesplní oznamovaciu povinnosť podľa § 15 ods. 2 zákona o odpadoch, 
h)	koná v rozpore s § 33 písm. b) zákona o odpadoch,
i)	koná v rozpore s § 38 ods. 1 zákona o odpadoch,
j)	koná v rozpore s § 43 ods. 3 zákona o odpadoch,
k)	nesplní povinnosť podľa § 67 ods. 1 zákona o odpadoch,
l)	nakladá s odpadovými pneumatikami v rozpore s § 72 zákona o odpadoch,
m)	nakladá so stavebnými odpadmi alebo s odpadmi z demolácií v rozpore s § 77 ods.  4 zákona o odpadoch,
n)	uloží do zbernej nádoby určenej na triedený zber iný druh odpadu ako ten, pre ktorý je zberná nádoba určená [§ 81 ods. 6 písm. a) zákona o odpadoch],  
o)	koná v rozpore s § 81 ods. 6 písm. b) zákona o odpadoch,
p)	koná v rozpore s § 81 ods. 9 zákona o odpadoch,
q)	koná v rozpore s § 81 ods. 13 zákona o odpadoch, 
r)	neposkytne obcou požadované údaje podľa § 81 ods. 17 zákona o odpadoch. 

3.	Za priestupky podľa odseku 2 môže obec uložiť pokutu do výšky 1500 eur; výnosy z pokút uložených za priestupky sú príjmom rozpočtu obce.

4.	Za  porušenie ustanovení tohto VZN možno v blokovom konaní uložiť pokutu do výšky 33 eur [§ 13 ods. 1 a § 46 zákona č. 372/1990 Zb. o priestupkoch].

5.	Obec môže uložiť právnickej osobe alebo fyzickej osobe oprávnenej na podnikanie pokutu do výšky 6 638 eur, ak poruší povinnosti vyplývajúce z tohto VZN [§ 27b ods. 1 písm. a) a ods. 2 zákona č. 369/1990  Zb. o obecnom zriadení].

5.	Na priestupky a ich prejednávanie sa vzťahujú všeobecné právne predpisy a to § 115 zákona o odpadoch a zákon č. 372/1990 Zb. o priestupkoch v znení neskorších predpisov.

VII. ČASŤ
SPOLOČNÉ A ZÁVEREČNÉ USTANOVENIA

§ 24 
Spoločné ustanovenia

1.	Podrobnosti určovania miestneho poplatku za komunálne odpady a drobné stavebné odpady sú upravené vo VZN o miestnych daniach a miestnom poplatku za komunálne odpady a drobné stavebné odpady.

2.	Kontrolu dodržiavania ustanovení tohto VZN vykonáva obec prostredníctvom starostu obce, hlavného kontrolóra obce, poverenými poslancami OZ a zamestnancami obce.

§ 25 
Záverečné ustanovenia

1.	Týmto VZN sa ruší a nahrádza všeobecne záväzné nariadenie obce č. 5/2018 zo dňa 12.10.2018 o nakladaní s komunálnymi odpadmi a s drobnými stavebnými odpadmi.

2.	Toto VZN č. 3/2020 schválilo Obecné zastupiteľstvo v Heľpe na svojom zasadnutí dňa 11.12.2020 uznesením č. 585/2020.

3.	Toto VZN nadobúda účinnosť pätnástym dňom odo dňa jeho vyvesenia.

V Heľpe dňa 14.12.2020

           Peter Hyriak 
						      starosta obce Heľpa